Βαβυλώνα (συγκρότημα)

Οι **Βαβυλώνα** είναι ελληνικό hip-hop/low bap συγκρότημα. Δημιουργήθηκε το καλοκαίρι του 1997 από τους Active Member και τον Loyal-T. Η σύνθεση του συγκροτήματος άλλαξε αρκετές φόρες με την πάροδο του χρόνου με την αποχώρηση, την προσθήκη αλλά και την επιστροφή μελών.

## Ιστορία
Οι Βαβυλώνα δημιουργήθηκαν με το πρόσχημα να είναι ένα σχήμα με θεατρικότητα, που θα συμβόλιζε την παρακμιακή πόλη της Βαβυλώνας, η οποία ξεκίνησε ως πανίσχυρη και εν τέλει κατέληξε μια παρακμιακή πόλη όπου κατοικούσαν βέβηλοι, παράφρονες, μέθυσοι και λοιποί παρακατιανοί... Όλα αυτά ήταν μια ιδέα του Loyal-T. Η ιδέα πήρε μορφή το καλοκαίρι του 1997, όταν ο B.D. Foxmoor , ανέλαβε να συνθέσει την ομάδα αυτών των "παρακατιανών", που θα "αποικούσαν" την Βαβυλώνα.

### 1997-2000
Το κάθε μέλος έλαβε ένα ψευδώνυμο, το οποίο θα αντιπροσώπευε έναν παρακατιανό της Βαβυλώνας. Την αρχική σύνθεση των Βαβυλώνα αποτελούσαν οι εξής:

* Βέβηλος (Θανάσης Κατσαντώνης)
* Παράφρων (Μίλτος Βουργίδης)
* Πυροβάτης (Δημήτρης Μαντζούτσος)
* Θηρίο (Κώστας Δρακούλας)
* Μέθυσος (Μιχάλης Κουϊνέλης)
* Πρίγκηπας (Πέτρος Ντομπροβόλσκι)
* Κύρος (Γιώργος Στεργίου)
* Σάτυρος (Στιχουργός)

Ο Σάτυρος, δεν ήταν φυσικό πρόσωπο, αλλά "ενσάρκωση" των στίχων των Active Member κάτω από αυτό το ψευδώνυμο. Τον ρόλο του Σάτυρου αναλάμβανε άλλοτε ο B.D. Foxmoor και άλλοτε ο X-Ray. Πολλά από τα μέλη ήταν ήδη μέλη σε γκρουπ, πρίν εισχωρήσουν στους Βαβυλώνα. Το Θηρίο, ήταν μέλος των Prohja με το ψευδώνυμο 2XL, ο Πυροβάτης και ο Βέβηλος ήταν μέλη των Maffic, οι Παράφρων, Πρίγκηπας Και Κύρος, αποτελούσαν τους Quark Breakers, ενώ ο Μέθυσος σπούδαζε ηχοληψία εκείνη την περίοδο, πριν την ένταξη του στην Freestyle Productions, όπου και άρχισε να ασχολείται εντατικά με το hip hop. Το 1997 κυκλοφόρησαν το πρώτο τους EP με τίτλο "Βαβυλώνα" ενώ η πρώτη τους ζωντανή εμφάνιση ήταν τον Σεπτέμβρη του 1997 στο La Rocka. Αργότερα ήρθε και ο πρώτος ολοκληρωμένος τους δίσκος με τίτλο ***"Αρχή Επί Τέλους"***. Για το δίσκο γυρίστηκαν δύο βιντεοκλίπ, το ***"Παράφρων"*** και το ***"Βλακειάδα 2004"***. Την ίδια χρονιά αποχωρεί από το σχήμα ο Κύρος (πλέον γνωστός ως DJ Marble), ο οποίος αργότερα αντικαταστάθηκε από το Φάντασμα (Γιώργος). Με αυτή την δομή κυκλοφορούν στις αρχές του 1999 ένα CD Single και αργότερα την ίδια χρονιά τον δεύτερο δίσκο τους με τίτλο το ***"Κουαρτέτο Των Στοιχειών"***, o οποίος θα ήταν και ο τελευταίος για πολλά από τα αρχικά μέλη. Για αυτό το δίσκο, γυρίστηκε βίντεοκλιπ για το τραγούδι ***"Πολισμανία"***, το οποίο όμως δεν προβλήθηκε ποτέ στην ελληνική τηλεόραση λόγω της αυστηρής λογοκρισίας.

Στις 6/5/2000, ο Πυροβάτης, που ήταν και το παλιότερο μέλος της Freestyle απ' όλους τους Βαβυλώνα, πέθανε από πνευμονικό οίδημα, προερχόμενο από υπερβολική δόση ηρωίνης. Αυτό είχε ως αποτέλεσμα να φέρει τα άνω κάτω στους Βαβυλώνα, με τον Βέβηλο να αποχωρεί λίγο αργότερα λόγω αυτού του γεγονότος, καθώς επίσης και λόγω ορισμένων προστριβών εντός της Freestyle Productions. Αργότερα, οι Βαβυλώνα θ' άλλαζαν πλήρως μορφή, καθώς ο hip hop ήχος τους θα εμπλουτιζόταν με φυσικά όργανα (ηλεκτρική κιθάρα, μπάσο, drums), το οποίο ήρθε ως αποτέλεσμα της εισχώρησης του συγκροτήματος Synteleia στο σχήμα, δίνοντας του πια ένα πιο nu-metal ήχο. Ο Μέθυσος και το Φάντασμα δεν συμφώνησαν με αυτή την αλλαγή και αποχώρησαν από το σχήμα, προσχώροντας στους Ρέλικα, ενώ ο Πρίγκιπας είχε αποχωρήσει νωρίτερα λόγω σπουδών. Η νέα μορφή των Βαβυλώνα, τόσο στον ήχο όσο και στα άτομα που θα τους αποτελούσαν, έφερε και την προσωρινή αλλαγή του ονόματος του συγκροτήματος σε **Βαβυλώνα 2000**. Τα μόνα μέλη που είχανε μείνει από το αρχικό σχήμα ήταν το Θηρίο και ο Παράφρων. Τα μέλη των Synteleia απέκτησαν ελληνικά ψευδώνυμα, χαρακτηριστικό των Βαβυλώνα, Χαμηλός (μπάσο), Γυάλινος (κρουστά) Φύλακας (ηλεκτρική κιθάρα) ενώ στους Βαβυλώνα 2000 μπήκε και το Χτικιό από τους GFN (Good For Nothing)/Κακό Συναπάντημα. Υπό αυτήν την σύνθεση, ηχογραφήθηκε ο επόμενος δίσκος, με τίτλο **"Τα Τέρατα Παίζουν Ακόμα".**

### 2001-2004
Το συγκρότημα έβγαλε ένα ακόμα CD Single με αυτήν την μορφή από την V2 Records, ενώ το Χτικιό αποχώρησε και την θέση του πήρε ο Ντελάλης. Προς το τέλος του 2001 οι Βαβυλώνα φαίνονται να αποστασιοποιούνται από την Freestyle Productions καθώς μαζί με τα Στοιχειά και τους Στίχοιμα πραγματοποιούσαν κοινές ζωντανές εμφανίσεις οι οποίες, σύμφωνα με τους ίδιους δεν είχανε την υποστήριξη που θέλανε από την Freestyle . Η οριστική ρήξη στις σχέσεις των τριών συγκροτημάτων με την Freestyle Productions ήρθε με την απουσία τους από το low bap festival, εκτός από την μέρα που είχανε ζωντανή εμφάνιση, καθώς η τελευταία μέρα είχε χαρακτηριστεί ως η μέρα που θα "γεννιόταν" το low bap και θεωρούνταν σημαντική. Με την αλλαγή του χρόνου δημιουργήθηκε μια αντιπαράθεση μεταξύ των δυο πλευρών ως προς την χρήση του ονόματος Βαβυλώνα. Τα μέλη που αποχώρησαν συνέχισαν να χρησιμοποιούν το όνομα στα πρώτα τους live μετά την αποχώρηση τους ενώ στην Freestyle Productions άρχισε η επανίδρυση του σχήματος με παλιά και νέα μέλη. Αν και τα δικαιώματα του ονόματος ανήκαν στον Παράφρων, τελικά παραχώρησε το όνομα και έτσι οι Βαβυλώνα που αποχώρησαν χρησιμοποιούσαν προσωρινά το όνομα X-Βαβυλώνα. Βέβαια μετά από λίγο καιρό αποχωρούν οριστικά από την Freestyle ο Παράφρων μαζί με το Θηρίο, όπου ο δεύτερος βοηθά μετέπειτα τους Στίχοιμα, στην δική τους προσπάθεια. Έπειτα, τον Φεβρουάριο του 2002 κυκλοφορεί ο τέταρτος δίσκος των Βαβυλώνα με τίτλο "***Επί Τέλους***", τροποποίηση του τίτλου του πρώτου δίσκου. Ο τέταρτος δίσκος βρίσκει τον Πρίγκιπα, τον Μέθυσο, το Φάντασμα και τον Σάτυρο πίσω στο σχήμα ενώ τα νέα μέλη ήταν το Κοράκι, ο Πορφυρός (DJ) και ο Ίσκιος. Ο δίσκος ήταν αφιερωμένος στον Πυροβάτη, ο οποίος παρότι δεν ήταν πλέον εκεί, ήταν παρών ως πνεύμα στον δίσκο.

Το νέο σχήμα για άλλη μια φορά δεν ευδοκίμησε καθώς το 2003 αποχώρησαν από την Freestyle Productions οριστικά ο Πρίγκιπας, ο Μέθυσος και το Φάντασμα, με τους δύο τελευταίους να συμβάλουν στην δημιουργία των Stavento. Στην θέση τους μπήκαν οι Ταξιδιώτης από τους Κακό Συναπάντημα, ο Ριζικός από τους D.O.D και ο Σαλτιμπάγκος. Υπό αυτήν την μορφή, κυκλοφόρησαν ένα CD-Single από την νεοσύστατη δισκογραφική της Freestyle Productions, 8ctagon, με τίτλο **"Γης Μαδιάμ"**. Το 2004, τα κομμάτια "Όσα Γράφω Και Όσα Ραπάρω" και "Πίστη Boys", αποτέλεσαν το κύκνειο άσμα των Βαβυλώνα δισκογραφικά, καθώς το σχήμα διαλύθηκε, με τα μέλη να καταπιάνονται με άλλα projects εντός της Freestyle Productions.

### Η πορεία μετά τους Βαβυλώνα

### 2016-παρόν
Έπειτα από μια σιγή 12 χρόνων, τον Ιανουάριο του 2016, οι Βέβηλος και Παράφρων κυκλοφόρησαν το κομμάτι *MCs Μέχρι τα Μπούνια* υπό το όνομα Βαβυλώνα. Ένα diss το οποίο ξύπνησε πολλές μνήμες από τα παλαιά.

## Δισκογραφία
**Άλμπουμ**
* *[[Αρχή Επί Τέλους]]* (ΜΙΝΟΣ-ΕΜΙ/Freestyle Productions, 1997 – LP, CD)
* *[[Το Κουαρτέτο Των Στοιχειών]]* (ΜΙΝΟΣ-ΕΜΙ/Freestyle Productions, 1999 - CD)
* *[[Τα Τέρατα Παίζουν Ακόμα]]* (V2 Records Greece/Freestyle Productions, 2001 - CD)
* *[[Επί Τέλους]]* (Intro/Freestyle Productions, 2002 - CD)

**Singles / EP**
* *Βαβυλώνα* (ΜΙΝΟΣ-ΕΜΙ/Freestyle Productions, 1997 - CD)
* *Πολισμανία / Αλήτης Στην Χώρα Των Θαυμάτων* (MINOS-EMI/Freestyle Productions, 1999 - CD)
* *Βαβυλώνα 2000* (V2 Records Greece/Freestyle Productions. 2001 - CD)
* *Γης Μαδιάμ* (8ctagon, 2003 - CD)

## Μέλη
* Βέβηλος - MC
* Πυροβάτης - MC
* Σάτυρος - Στιχογράφος
* Κύρος - DJ
* Θηρίο - MC/DJ
* Μέθυσος - MC
* Παράφρων - MC
* Πρίγκιπας - Πλήκτρα- MC
* Φάντασμα - MC
* Φύλακας- Στιχογράφος/Κιθάρα
* Χαμηλός - Μπάσο
* Γυάλινος  - Κρουστά
* Χτικιό - MC
* Κοράκι - MC
* Ίσκιος - MC
* Πορφυρός - DJ
* Ταξιδιώτης - MC
* Σαλτιμπάγκος - MC
* Ριζικός - MC  

## Παραπομπές


Κατηγορία:Ελληνικά hip hop συγκροτήματα
Κατηγορία:Ελληνικά μουσικά συγκροτήματα